Document ID: /roh_data/filtered/Laws_Ilanz.jsonl.gz/109

Messadi pertuccont la cumpra dil provediment d'aua e dall'ovra hidraulica integrada el provediment d'aua dalla claustra dominicana a Glion

Preziau signur president dil parlament

Stimadas parlamentarias, stimai parlamentaris

L'uniun «Institut St. Joseph» ha dapi sia fundaziun avon 130 onns procurau per bia caussas positivas en Surselva sco era sur ses cunfins. Per las sfidas futuras dalla claustra da Glion ha la congregaziun decidiu da transferir sias activitads da fatschenta ella «Fundaziun dallas soras dominicanas da Glion». La fundaziun stat sut la direcziun strategica d'in cussegl da fundaziun ch'ei oz identics cun la direcziun dalla congregaziun dallas soras dominicanas da Glion.

Situaziun da partenza

L'uniun «Institut St. Joseph» resp. la fundaziun actuala dallas soras dominicanas da Glion posseda e meina dapi la fundaziun in agen provediment d'aua. Quei provediment d'aua ei vegnius renovaus a moda cumplessiva igl onn 2012. Grazia all'atgna aua han las soras dominicanas da Glion plinavon saviu metter en funcziun igl onn 2016 ina nova ovra hidraulica cun aua da beiber.

Dapi igl onn 2020 ein il cussegl da fundaziun dallas soras dominicanas da Glion e la vischnaunca Ilanz/Glion en il brat ed ellas tractativas pertuccont la vendita resp. la cumpra dil provediment d'aua e dall'ovra hidraulica cun aua da beiber.

Igl onn 2022 han las soras dominicanas da Glion incumbensau in biro fiduziari specialisau cun la valetaziun dil provediment d'aua e dall'ovra hidraulica cun aua da beiber dalla claustra. Igl entir stabiliment ei vegnius valetaus tenor principis renconuschi. La valeta restonta calculatorica eruida ha surviu sco basa per las tractativas da vendita cun la vischnaunca Ilanz/Glion. Lezza ha schau examinar dils agens specialists dil provediment d'aua ils resultats dalla valetaziun. La tschaffada d'aua e las fontaunas ein vegnidas sanadas cumpleinamein igl onn 2004. Il reservuar Sitgets/Prau Vert ei vegnius sanaus cumpleinamein igl onn 2012. Las lingias d'aua ed ils hidrants ein medemamein vegni renovai parzialmein igl onn 2012. L'ovra hidraulica cun aua da beiber ei vegnida construida niev igl onn 2016.

Il resultat dalla valetaziun sepresenta sco suonda:

Valur d'acquisiziun

Amortisaziuns cumuladas

Valur restonta

Tschaffadas d'aua, fontaunas

335'187.00

142'187.00

193'000.00

Reservuars

582'025.00

130'025.00

452'000.00

Lingias d'aua e hidrants

1'272'407.00

239'407.00

*) 388'000.00

645'000.00

Valur provediment d'aua

1'290'000.00

Ovra hidraulica

777'882.00

267'882.00

510'000.00

Valur ovra hidraulica

510'000.00

Valur totala, 
indicaziuns en CHF

1'800'000.00

*) CHF 388'000.00 ein amortisaziuns unicas per lingias d'aua che ston vegnir sanadas

Giudicament dil project ord vesta dalla vischnaunca Ilanz/Glion

La cumpra dil provediment d'aua dalla fundaziun dallas soras dominicanas da Glion ei d'impurtonza strategica per la vischnaunca Ilanz/Glion. Cun la cumpra sa la vischnaunca segirar in'ulteriura quantitad d'aua da 160'000 m³ en media ad onn. Il reservuar ha in volumen da 180 m³ aua. A liunga vesta eis ei adina pli impurtont da posseder bunas fontaunas cun avunda aua da beiber che furneschan avunda aua en periodas schetgas.

El quen current dalla finanziaziun speciala provediment d'aua ha la cumpra ils suandonts effects arisguard las amortisaziuns annualas.

Valur restonta

Durada restonta
d'amortisaziun

Amortisaziun
annuala

Tschaffadas d'aua, fontaunas

193'000.00

30 onns

6'433.00

Reservuars

452'000.00

21 onns

21'524.00

Lingias d'aua e hidrants

645'000.00

38 onns

16'974.00

indicaziuns en CHF

1'290'000.00

(rundau) 45'000.00

Suenter che la vischnaunca Ilanz/Glion ha cumprau il provediment d'aua vegn la vischnaunca persuenter a far in recav supplementar da rodund CHF 15'000 ad onn ord las taxas d'aua per il diever d'aua dallas soras dominicanas da Glion.

L'ovra hidraulica cun aua da beiber Prau Vert ha produciu ils davos 4 onns en media 285'000 kWu. Quei corrispunda ad in diever d'energia (electricitad da casa) da varga 80 casadas. Il recav brut ha impurtau en media el medem temps rodund CHF 75'000.00 per onn. La bunificaziun d'energia ei tenor il contract cun la Pronovo AG segirada entochen ils 31 da december 2041. L'ovra hidraulica ha aunc ina durada d'amortisaziun da 24 onns. L'amortisaziun annuala munta a CHF 21'250.00. Cun l'ovra hidraulica san ins realisar in gudogn da ver CHF 31'500.00 per onn suenter la deducziun dil manteniment general, dallas amortisaziuns e dils tscheins. Quei corrispunda ad ina rendita annuala da 6.2 pertschien. Il cashflow vegn ad importar rodund CHF 53'000.00.

Finanziaziun dalla cumpra

Las soras dominicanas da Glion concedan alla vischnaunca Ilanz/Glion in emprest da CHF 1 miu. cun in tscheins dad 1 pertschien, ch'ei da pagar anavos enteifer 10 onns (amortisaziun annuala). La summa restonta dad CHF 800'000.00 vegn finanziada cun in credit da banca. Il tscheins actual importa rodund 1.25 pertschien per in emprest da 10 onns.

La cumpra dil provediment d'aua e dall'ovra hidraulica cun aua da beiber vegn cudischada sur il quen d'investiziun ed ils stabiliments vegnan activai ella facultad administrativa. Il menaschi, il manteniment e las amortisaziuns dils stabiliments cuoran sur la finanziaziun speciala dil provediment d'aua che muossa per ils 31 da december 2023 in surpli (reserva) da varga CHF 5 miu. La cumpra caschuna igl onn 2024 ina deflussiun da liquiditad dad CHF 800'000.00 ed ils proxims 10 onns ina deflussiun annuala da liquiditad da CHF 100'000.00 plus tscheins. Perquei ch'entginas investiziuns previdas san buca vegnir realisadas igl onn 2024 (sanaziun reservuar Castrisch, sanaziun pendiculara Pardi-Signina, avertura zona da commerci Rueun vest, realisaziun fermada auto da posta Tuf a Siat), vegn la cumpra dil provediment d'aua e dall'ovra hidraulica buc a sminuir massivamein il grad d'atgna finanziaziun dalla vischnaunca igl onn 2024. Per la suprastonza communala eis ei pia giustificabel da far quell'investiziun igl onn 2024.

Plan da termins realisaziun

23 d'october 2024

tractament el parlament communal

fin 2024

conclusiun dil contract da cumpra

naven digl 1. da schaner 2025

surpigliada dil provediment d'aua e dall'ovra hidraulica entras la vischnaunca Ilanz/Glion

Tenor art. 35 al. 1 lit. i cef. 4 dalla constituziun communala ha il parlament communal la cumpetenza da decider davart fatschentas pertuccont la cumpra da proprietad el rom da CHF 200'000.00 entochen CHF 3'000'000.00. Il prezi da cumpra effectiv munta tenor la confirmaziun a scret dalla vendidra a CHF 1'800'000.00, aschia che la cumpra ei da decider entras il parlament communal; resalvaus resta il referendum facultativ tenor art. 32 al. 1 lit. b cef. 2 dalla constituziun communala.

Proposta

Sin fundament dallas explicaziuns precedentas fa la suprastonza communala las suandontas propostas al parlament communal:

d'entrar ella fatschenta;

da concluder la cumpra dil provediment d'aua e dall'ovra hidraulica cun aua da beiber dalla fundaziun dallas dominicanas da Glion;

da deliberar in credit brut dad CHF 1'800'000.00;

d'incumbensar la suprastonza communala Ilanz/Glion d'exequir la decisiun.

	Ilanz/Glion, ils 24 da settember 2024	Suprastonza communala Ilanz/Glion

2

1